
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




 
Р Е Ш Е Н И Е  
№  РС-927-22-020


Днес, 22.03.2023 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева	

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-1 от 11.01.2023 г. по сигнал с вх. № ЦУ01/С-927/22.12.2022 година.
Производството е образувано против Весела Лечева – служебен министър на младежта и спорта за периода от 02.08.2022 г. до настоящия момент.
По същество в сигнала се твърди, че Весела Лечева, в качеството си на служебен министър на младежта и спорта е подписала Заповед № РД-09-895/03.11.2022 г. за издаване на лиценз на Сдружение „***“, ЕИК ***, чийто председател е В. М. А.. Между Лечева и А. са налице отношения, пораждащи основателни съмнения в безпристрастността ѝ във връзка с издаване на лиценза, произтичащи от факта, че и двамата са дългогодишни членове на Националния съвет на БСП и на Съвета за младежта и спорта на НС на БСП, видно от сайта на БСП. Освен това, на 18.08.2022 г. министър Лечева е приела в кабинета си А., заедно с други спортни деятели и е направила фотосесия за медиите с тях, докато в същото време А., като председател на Сдружение „***“ е бил в процедура по лицензиране (Заявление № 09-00-2333/26.07.2022 г.). За този лиценз, определящ националното право за развиване на спорта „шахмат“ и носещ големи финансови субсидии от държавата, отпускани от Министерство на младежта и спорта (ММС) в лицето на министър Лечева, са кандидатствали общо пет федерации. С решението си министър Лечева е облагодетелствала своя приятел В. А. и е ощетила останалите кандидати. 
Във връзка с твърденията в сигнала Комисията е изискала и получила с писмо вх. № ЦУ01-452/23.01.2023 г. на КПКОНПИ от министъра на младежта и спорта заверени копия на всички документи във връзка с издаването на безсрочен спортен лиценз № 109 за спортна федерация по чл. 18, ал. 2, т. 1 от Закона за физическото възпитание и спорта (ЗФВС) за вида спорт „шахмат“ на Сдружение „***“. 
Служебно са направени справки в Търговския регистър и регистър на юридическите лица с нестопанска цел (ТРРЮЛНЦ), НБД „Население“ и на интернет страницата на ***.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице, идентифицирано по смисъла на чл. 48, ал. 1, т. 1 от ЗПКОНПИ.
Весела Лечева е назначена за служебен министър на младежта и спорта с Указ № 212 на президента на Република България (обн. ДВ, бр. 61 от 02.08.2022 г.) за назначаване на служебно правителство. В Указ № 27 на президента, който отменя горепосочения указ за назначаване на служебно правителство, Лечева отново е посочена като служебен министър на младежта и спорта. Указ № 27 е обнародван в бр. 11 от 02.02.2023 г. на Държавен вестник.
От извършена справка на интернет страницата на *** се установи, че В. М. А. и Весела Лечева са членове на Националния съвет и на Националния съвет по младежта и спорта на ***.
От справка в НБД „Население“ не се установи между Лечева и А. да съществуват роднински връзка.
По партидата на двете лица е направена справка и в ТРРЮНЦ, от която не се установи същите да са съдружници в търговски дружества или да участват в управителни или контролни органи на търговски дружества или дружества с нестопанска цел.
В. М. А. е вписан в ТРРЮЛНЦ като председател на Управителния съвет на Сдружение „***“, ЕИК: ***. Сдружението е създадено с цел да организира и провежда състезанията от държавния спортен календар по шахмат; да сформира национални отбори по шахмат и да обезпечава подготовката и участието им в представителни международни състезания; да развива, популяризира и насърчава шахматния спорт във всичките му форми; да обединява усилията на спортните клубове – членове на сдружението, спортистите, спортните деятели, симпатизанти и любители за развитие на физическата култура, спорта, утвърждаване на здравословния начин на живот, духовните ценности сред младежта и хората като цяло; да организира, координира и обслужва дейностите на своите членове за развитие, повишаване на физическата подготовка и постигане на високи резултати в областта на детско-юношеския, професионалния, аматьорския, масовия и всички други видове шахматен спорт; да подпомага спортната, образователната и тренировъчната дейност на членовете си, както и да оказва методическа, научна и друга помощ при осъществяване на дейността им; да организира и провежда шахматни спортни прояви и състезания в областта на ученическия спорт, спорта за хора с увреждания и в неравностойно положение, за постигане на социален ефект от дейността на сдружението в гражданското общество и в сферите на спорта като цяло; да осъществява сътрудничество с всички държавни и обществени органи, сдружения, федерации, съюзи, търговски дружества и други организации, да създава, управлява и развива материални, финансови и организационни условия за осъществяване спортната дейност на членовете си; да изгражда и стопанисва материална спортно-техническа база; да организира школи и курсове за тренировъчна и спортно-състезателна дейност по шахмат; да оказва всестранна помощ на спортисти, треньори, спортни и други деятели, имащи принос за шахматния спорт; да подпомага и популяризира новите методи и подходи в образованието и в отношението към спорта на подрастващото поколение; защита и развитие на моралните и етичните основи на шахмата; защита на спорта и спортистите от експлоатация за политически, комерсиални и финансови интереси и от вредни и унизителни действия.
Във връзка с изложените в сигнала твърдения Комисията е изискала и получила цялата административна преписка във връзка с издадения от ММС безсрочен спортен лиценз № 109 за спортна федерация по чл. 18, ал. 2, т. 1 от ЗФВС за вида спорт „шахмат“. От представените документи се установи, че в качеството си на представляващ Сдружение „***“, В. А. е подал Заявление за издаване на спортен лиценз с вх. № 09-00-2333/26.07.2022 г. на ММС. Установи се също, че заявления за издаване на лиценз са подали още четири сдружения, а именно „***“, ЕИК: ***, „***“, ЕИК: 177219591, „***“, ЕИК: *** и „***“, ЕИК: ***. Със своя Заповед № РД-09-742/16.08.2022 г. министър Лечева назначава комисия по лицензиране и регистриране, която да разгледа подадените заявления. Работата на комисията е обективирана в Протоколи № 9/28.07.2022 г., № 10/24.08.2022 г., № 11/18.10.2022 г. и № 12/01.11.2022 г., като видно от последния комисията предлага на министъра на младежта и спорта да издаде заповед за безсрочен спортен лиценз за вида спорт „шахмат“ на Сдружение „***“. Весела Лечева, в качеството си на министър на младежта и спорта, е подписала Заповед № РД-09-895/03.11.2022 г., с която по т. II издава безсрочен спортен лиценз № 109 за спортна федерация по чл. 18, ал. 2, т. 1 от ЗФВС за вида спорт „шахмат“ на Сдружение „***“. Самият лиценз също е подписан от министър Лечева.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Весела Лечева, в качеството ѝ на министър на младежта и спорта за периода от 02.08.2022 г. до настоящия момент, е лице, заемащо висша публична длъжност по чл. 6, ал. 1, т. 3 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ.  
Съгласно чл. 25, ал. 1 от Закона за администрацията министърът е централен едноличен орган на изпълнителната власт със специална компетентност и ръководи отделно министерство. Според разпоредбата на чл. 25, ал. 4 от същия закон министрите издават правилници, наредби, инструкции и заповеди.
Не се установи свързаност по смисъла на § 1, т. 15, б. „а“ от ДР на ЗПКОНПИ между Весела Лечева и В. А., поради липсата на роднински връзки между тях по права линия, по съребрена линия – до четвърта степен включително, и по сватовство – до втора степен включително.
Комисията е изследвала и наличието на свързаност между Лечева и А. по смисъла на § 1, т. 15, б. „б“ от ДР на ЗПКОНПИ. Не се установи между двамата да съществува икономическа зависимост, тъй като не са съдружници в търговски дружества и не участват съвместно в органи на контрол или управление на търговски дружества и/или юридически лица с нестопанска цел. Безспорно се установи, че Лечева и А. са членове на Националния съвет и на Националния съвет по младежта и спорта на ***, но за да се обоснове политическа зависимост между лице, заемащо висша публична длъжност и друго физическо лице по смисъла на цитираната по-горе разпоредба на ЗПКОНПИ, следва свързаното лице да е партиен ръководител на лицето, заемащо висша публична длъжност, според структурата и йерархията на съответната партия, като дори и в този случай следва да се изследват конкретните субординационни отношения. Не такава е настоящата хипотеза, като подобни взаимоотношения на власт и подчинение не се установиха между Весела Лечева и В. А. – двамата са членове на Националния съвет и на Съвета по младежта и спорта на ***, като А. не се явява партиен ръководител на Лечева, от което се обосновава и липсата на свързаност между двамата в хипотезата на политическа зависимост по смисъла на § 1, т. 15, б. „б“ от ДР на ЗПКОНПИ.
Във връзка с изложеното дотук, не се обосновава свързаност по смисъла на § 1, т. 15, б. „б“ от ДР на ЗПКОНПИ и между Весела Лечева и Сдружение „***“, ЕИК: ***.
От представените по преписката материали се установи, че в качеството си на министър на младежта и спорта Весела Лечева е упражнила правомощия във връзка със заеманата от нея висша публична длъжност по отношение на представляваното от В. А. Сдружение „***“, като е подписала Заповед № РД-09-895/03.11.2022 г. и безсрочен спортен лиценз № 109 за спортна федерация по чл. 18, ал. 2, т. 1 от ЗФВС за вида спорт „шахмат“. Не се установи обаче наличието на частен интерес за Лечева или за свързано с нея лице във връзка с упражнените от нея правомощия. 
От изложеното следва, че в конкретния случай са налице само две от предпоставките за „конфликт на интереси“ по отношение на Весела Лечева, в качеството ѝ на министър на младежта и спорта – лице, заемащо висша публична длъжност и упражнени от лицето правомощия по служба. Не е налице обаче последната предпоставка – наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество,


Р Е Ш И:

НЕ УСТАНОВЯВА конфликт на интереси по отношение на Весела Лечева, ЕГН ***, служебен министър на младежта и спорта за периода от 02.08.2022 г. до настоящия момент, и в това ѝ качество лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, по отношение на подписани от нея Заповед № РД-09-895/03.11.2022 г. и безсрочен спортен лиценз № 109 за спортна федерация по чл. 18, ал. 2, т. 1 от ЗФВС за вида спорт „шахмат“, поради липсата на неин или на свързано с нея лице частен интерес.

Препис от решението да се изпрати на СГП, с оглед преценка за реализиране на правомощията по чл. 76, ал. 2 от ЗПКОНПИ.


КОМИСИЯ:

ЗАМЕСТНИК-ПРЕДСЕДАТЕЛ:……(П)…….../АНТОН СЛАВЧЕВ /

ЧЛЕН:……………(П)..………………….../АНТОАНЕТА ЦОНКОВА/

ЧЛЕН:………………(П)……....……………...…../ПЛАМЕН ЙОЦОВ/

    ЧЛЕН:……………………(П)............................../СИЛВИЯ КЪДРЕВА/

